Diari Oficial de la Generalitat Valenciana


Sumari del DOGV 9621, del 20-06-2023 (2023/6772)

RESOLUCIÓ de 14 de juny de 2023, de la consellera d'Agricultura, Desenvolupament Rural, Emergència Climàtica i Transició Ecològica, per la qual s'estableixen les comarques de la Comunitat Valenciana afectades per la sequera i les excepcions previstes a aplicar-hi sobre les ajudes de sol·licitud única de l'any 2023.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9621

Data del DOGV
:   20-06-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/6772


Data del document
:   14-06-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica

RESOLUCIÓ de 14 de juny de 2023, de la consellera d'Agricultura, Desenvolupament Rural, Emergència Climàtica i Transició Ecològica, per la qual s'estableixen les comarques de la Comunitat Valenciana afectades per la sequera i les excepcions previstes a aplicar-hi sobre les ajudes de sol·licitud única de l'any 2023. [2023/6772]  
L'hivern 2022-2023 ha sigut anormalment càlid i sec a la Comunitat Valenciana, amb una temperatura mitjana superior a la de la mitjana normal i una precipitació mitjana inferior a la de la mitjana climàtica del període 1991-2020. Després dels mesos hivernals, els mesos de març i abril de 2023 han sigut molt càlids i extremadament secs.  
A això cal afegir que les previsions oferides per AEMET per al trimestre maig-juny-juliol de 2023 indiquen que la tendència més probable en el territori de la Comunitat Valenciana és que resulte càlid i no hi ha senyals significatius que la precipitació s'aparte de la mitjana normal.  
  
Quant a la reserva hídrica, a finals d'abril havia disminuït el volum embassat respecte al mes anterior en la conca del Xúquer, en la conca del Segura i en el subsistema Entrepeñas-Buendía. En la conca del Xúquer, l'aigua embassada era inferior a la del mateix mes de l'any anterior, però superava la mitjana dels últims cinc i deu anys. Mentre que en la conca del Segura, l'aigua embassada era inferior a la del mateix mes de l'any anterior i a la mitjana dels últims cinc i deu anys. Pel que fa al subsistema Entrepeñas-Buendía, la situació a finals del mes d'abril era pitjor que la del mateix mes de l'any anterior i que la mitjana dels últims cinc anys.  
Respecte a la reserva d'humitat del sòl, el dia 9 de maig, el percentatge d'humitat en les capes superficials es va situar per davall del 10 % en tot el territori de la Comunitat Valenciana, mantenint-se la situació respecte al mes anterior. Quant a la reserva en les capes profundes, aquesta va estar per davall del 40 % en tot el territori. S'aprecia un empitjorament enfront de la situació del mes anterior.  
L'índex de precipitació estandarditzat (SPI) que elabora mensualment AEMET i que és un indicador de l'aigua acumulada des de l'inici de l'any agrícola (1 de setembre) va mostrar en abril de 2023 valors entre -3 i 0,5 vegades la desviació estàndard, situació similar a la del mes anterior.  
Pel que fa a l'estat dels cultius, l'escassetat de precipitacions ha originat un dèficit de contingut d'humitat del sòl que ha tingut una repercussió directa en el desenvolupament vegetatiu dels cultius extensius de secà sembrats a la tardor-hivern, fonamentalment cereals, que en molts casos no s'arribaran a recol·lectar, i en lleguminoses, que no han arribat a germinar. També s'aprecien alteracions en cultius llenyosos de secà com ara olivar, on s'ha vist flor avortada en varietats primerenques. En les pastures i l'apicultura ja s'ha evidenciat l'efecte de la falta de pluges.  
  
D'altra banda, la Unió Europea va aprovar l'any 2021 el Reglament (UE) núm. 2021/2115, del Parlament Europeu i del Consell, de 2 de desembre de 2021, pel qual s'estableixen normes en relació amb l'ajuda als plans estratègics que han d'elaborar els estats membres en el marc de la política agrícola comuna (plans estratègics de la PAC), finançada amb càrrec al Fons Europeu Agrícola de Garantia (FEAGA) i al Fons Europeu Agrícola de Desenvolupament Rural (FEADER), i pel qual es deroguen els reglaments (UE) núm. 1305/2013 i (UE) núm. 1307/2013.  
  
Amb base en aquest reglament, es va procedir a l'elaboració del Pla estratègic nacional de la política agrícola comuna (PAC) del Regne d'Espanya 2023-2027, aprovat per la Comissió el 31 d'agost de 2022, que ha suposat un important canvi d'enfocament de la PAC. Amb la finalitat de poder realitzar una correcta implantació i gestió del conjunt d'intervencions que s'inclouen en aquest pla estratègic nacional es van publicar una sèrie de reials decrets. L'any 2023, per tant, és el primer any d'aplicació de la nova PAC.  
No obstant això, alguns dels criteris i requisits lligats a les intervencions del Pla estratègic nacional no podran ser complits totalment o parcialment per causes derivades directament de la situació de sequera. Tal com estableix l'article 14 del Reial decret llei 4/2023, d'11 de maig, en aplicació de les disposicions europees i nacionals sobre causes de força major i circumstàncies excepcionals, s'ha fet necessari que el Ministeri d'Agricultura, Pesca i Alimentació, a través del Fons Espanyol de Garantia Agrària, OA (FEGA), establisca una sèrie de criteris perquè, d'una manera harmonitzada, les autoritats competents de les comunitats autònomes puguen, excepcionalment, flexibilitzar determinats requisits, condicions de subvencionabilitat i compromisos de les ajudes de la PAC, que no puguen ser complits o assumits pels seus sol·licitants per aquesta circumstància aliena a la seua voluntat, a fi que les circumstàncies esdevingudes a conseqüència de la sequera no representen impediments afegits per a la percepció d'aquestes ajudes.  
  
D'aquesta manera, es pretén garantir una aplicació harmonitzada de la reglamentació comunitària i de la normativa bàsica de desenvolupament de competència estatal i que les actuacions dels organismes pagadors, en l'exercici de les seues competències, es realitzen de manera coordinada.  
L'àmbit d'aplicació es refereix als organismes pagadors i a l'organisme de coordinació establit en els articles 9 i 10, respectivament, del Reial decret 1046/2022, de 27 de desembre, pel qual es regula la governança del Pla estratègic de la política agrícola comuna a Espanya i dels fons europeus agrícoles FEAGA i FEADER.  
Pel que fa a les zones d'aplicació de la causa de força de major, cal delimitar clarament les zones afectades per la sequera en les quals concorren les circumstàncies per a no poder respectar determinats requisits de les ajudes directes de la PAC per causa de força major. Per a aquesta delimitació, s'ha tingut en compte l'indicador d'escassetat de precipitacions de l'any hidrològic, que va començar l'1 de setembre de 2022 (Índex de precipitació estandarditzat SPI - El temps - Vigilància de la sequera meteorològica - Any hidrològic - Agència Estatal de Meteorologia - AEMET. Govern d'Espanya), i es considera situació de sequera quan l'indicador és inferior a -0,84.  
En virtut d'això anterior, i també de la circular de coordinació 8/2023, del Fons Espanyol de Garantia Agrària, OA (FEGA), per la qual s'estableixen mesures excepcionals a conseqüència de la sequera en la gestió, seguiment i control de la PAC, és procedent aprovar aquesta resolució per a establir les zones de la Comunitat Valenciana on s'aplicaran aquestes excepcions.  
Per tot això, en virtut de les competències atorgades pel Decret 6/2019, de 17 de juny, del president de la Generalitat, pel qual nomena les persones titulars de les vicepresidències i de les conselleries; el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i el Decret 176/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, resolc:  
  
  
Primer. Delimitació de comarques afectades per la sequera  
1. Les comarques a la Comunitat Valenciana segons la comarcalització agrària del Ministeri d'Agricultura, Pesca i Alimentació afectades per la sequera meteorològica, on el seu índex de precipitació estandarditzat (SPI) comptat des de l'1 de setembre de 2022 fins a l'1 de maig de 2023 és inferior a -0,84, són les següents:  
  
Província d'Alacant  
Central  
Meridional  
Muntanya  
Vinalopó  
  
Província de Castelló  
Palància  
  
Província de València  
L'Alt Túria  
Énguera i la Canal  
La Foia de Bunyol  
La Costera de Xàtiva  
Requena Utiel  
La Ribera del Xúquer  
El Racó d'Ademús  
Sagunt  
La Vall d'Aiora  
Les Valls d'Albaida  
  
2. La delimitació anterior serà efectiva per a tota la campanya de sol·licitud única 2023, amb vista a la seguretat jurídica per als titulars d'explotacions agràries de la Comunitat Valenciana.  
  
Segon. Flexibilitats establides en les zones afectades per sequera definides en l'apartat anterior  
S'adopten les següents mesures de flexibilitat als requisits a complir pels potencials beneficiaris de les ajudes per a les comarques afectades:  
  
2.1. Flexibilitats dels requisits comuns.  
a) La situació de sequera serà tinguda en compte en el cas agricultors que es van incorporar a l'activitat agrària l'any 2021 i que haurien d'haver arribat al nivell exigit d'ingressos en la campanya 2023, de manera que podrà ajornar-se aquest compliment en l'any 2024.  
b) Respecte de l'activitat agrària en pastures, en aquelles zones de pastures mediterrànies delimitades de sequera, es redueix la càrrega ramadera mínima establida de 0,2 UGM a 0,1 UGM per hectàrea per a ser considerada una situació de risc.  
2.2. Flexibilitats de la condicionalitat reforçada.  
- BCAM 4. Creació de franges de protecció en els marges dels rius.  
  
Entre les exigències que s'inclouen en la BCAM4, es troba l'obligació de mantindre una coberta vegetal sembrada o espontània, que serà distingible del cultiu de la terra agrícola contigua i sobre la qual no podrà realitzar-se una activitat de producció agrícola. A conseqüència de les condicions derivades de la sequera, es permet que aquesta franja (coberta vegetal) puga ser segada amb finalitats agrícoles.  
- BCAM 8.1. Percentatge mínim de superfície agrícola dedicada a superfícies o elements no productius.  
La BCAM 8.1 estableix l'obligació de destinar un percentatge mínim de la superfície agrícola a elements no productius. No obstant això, a causa de la sequera, es permet que els guarets que el beneficiari haguera aportat a aquest efecte puguen ser pasturats.  
2.3. Flexibilitats dels ecorègims.  
En el marc dels règims a favor del clima i el medi ambient (ecorègims), i a conseqüència de la situació de sequera i per a les comarques identificades en l'apartat 1, s'aplicaran les flexibilitats següents:  
  
a) P1. Pasturatge extensiu.  
El període de pasturatge es fixa en un mínim de 60 dies a l'any.  
b) P3. Rotació amb espècies millorants.  
Es permet que les terres sembrades de lleguminoses en la campanya 2022 puguen anar seguides per terres de guaret en la campanya 2023.  
Es redueix el percentatge mínim de superfície cultivada amb espècies millorants del 10 % al 5 % per a aquells titulars que van sembrar abans de l'1 de maig de 2023 el 5 % de lleguminoses requerit i que per causa de la sequera no es pot fer el cultiu del 5 % restant de millorants.  
  
Sense perjudici d'això anterior, es podrà decidir, després d'una anàlisi individualitzada i d'acord amb proves pertinents, aplicar excepcions per a aquells titulars que no havien sembrat encara l'esmentada superfície de lleguminoses abans de l'1 de maig i que puguen demostrar de manera fefaent que tenien intenció de realitzar aquesta pràctica abans del 29 de maig de 2023 i que la reducció al 5 % és deguda exclusivament a la situació de sequera.  
No caldrà aconseguir l'estat fenològic de floració en cas de lleguminoses.  
S'incrementa el percentatge de guaret del 40 % al 50 %, independentment que l'explotació no compte amb guaret sembrat o no.   
  
Es permet pasturar/segar les superfícies tant d'espècies millorants, incloses les lleguminoses, com dels altres cultius que formen part de la rotació.  
c) P4. Sembra directa.  
A l'efecte de la rotació d'aquesta pràctica, es permet que les terres sembrades de lleguminoses en la campanya 2022 puguen anar seguides per terres de guaret en la campanya 2023.  
d) P5. Espais de biodiversitat.  
Es permet pasturar/segar els guarets i marges i illes de biodiversitat.  
  
2.4. Flexibilitats de les ajudes directes acoblades agrícoles.  
En el cas de l'ajuda associada a la producció sostenible de proteïna d'origen vegetal, es permet pasturar/segar, sense aconseguir l'estat fenològic establit. Es podrà realitzar, així mateix, l'adobament en verd sense aconseguir l'esmentat estat fenològic, sempre que es realitze fora del període de no conreu establit per als cultius herbacis en la BCAM 6.  
  
  
Tercer. Recursos  
Contra aquesta resolució, que posa fi a la via administrativa, cal interposar un recurs de reposició, davant la persona titular de la Conselleria d'Agricultura, Desenvolupament Rural, Emergència Climàtica i Transició Ecològica, en el termini d'un mes a partir de l'endemà de la publicació d'aquesta resolució, d'acord amb el que es preveu en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, en el termini de dos mesos, recurs contenciós -administratiu davant la Sala contenciosa administrativa del Tribunal Superior de Justícia de la Comunitat Valenciana, de conformitat amb el que s'estableix en els articles 10, 14 i 46.1 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puga interposar-se qualsevol altre recurs que s'estime pertinent.  
De conformitat amb el que s'estableix en l'article 14 de la Llei 39/2015, d'1 d'octubre, la interposició de qualsevol recurs podrà realitzar-se a través de mitjans electrònics, llevat que es tinga obligació de relacionar-se amb les administracions públiques per mitjans electrònics (com les persones jurídiques, les entitats sense personalitat i les persones físiques que representen les anteriors), a través de la seu electrònica de la Generalitat Valenciana (www.gva.es).  
  
Quart. Eficàcia  
Aquesta resolució produirà efectes des del dia de la publicació en el Diari Oficial de la Generalitat Valenciana.  
  
València, 14 de juny de 2023.- La consellera d'Agricultura, Desenvolupament Rural, Emergència Climàtica i Transició Ecològica: Isaura Navarro Casillas.